སྤྱིར་ན་རྒྱལ་ཁབ་ཅིག་གམ་མི་རིགས་ཤིག་གི་ལོ་རྒྱུས་ཇི་ལྟར་རིང་ན་དེ་ཉིད་རྒྱབ་ཁབ་བམ་མི་རིགས་དེའི་གཟི་བརྗིད་དུ་འགྲོ་ཞིང་།རང་རྟོན་གྱི་བློ་ཤུགས་ཆེར་འགྲོ་བ་སོགས་ཀྱི་དགེ་མཚན་དུ་མ་ལྡན་པས།ཚང་མས་ལོ་རྒྱུས་ཡིག་རིགས་གུང་སྒྲིག་པ་དང་གནའ་དཔྱད་རིག་པའི་ཞིབ་འཇུག་སོགས་ལ་བརྟེན་ནས་རང་གི་མི་རིགས་དེའི་ལོ་རྒྱུས་ཀྱི་ཕུགས་རིང་དུ་འདེད་ཐབས་བྱེད་ཀྱི་ཡོད།ཡིན་ན་ཡང་གནས་ཚུལ་དངོས་དང་མཐུན་དགོས་པའམ་དེར་ཅི་ཐུབ་ཀྱིས་བརྩོན་དགོས་པ་དེ་དེང་གི་ལོ་རྒྱུས་རིག་པའི་སྙེག་ཕྱོགས་ཤིག་ཡིན་པས།ཡོད་ན་ཡོད་ཚུལ་ཡིད་བརྟན་འཕེར་བའི་སྒྲུབ་བྱེད་དང་བཅས་ཏེ་སྟོན་པ་དང་།མེད་ན་མེད་ཚུལ་ཡིད་སྲོང་པོའི་སྒོ་ནས་ཁས་ལེན་ཐུབ་དགོས།དེ་ལྟ་མིན་པར་རིགས་ཞེན་ཆོས་ཞེན་གྱི་དབང་གིས་མི་རིགས་ཀྱི་བྱུང་བ་དང་ཤེས་རིག་ལོ་རྒྱུས་མི་ལོ་ཁྲི་ཕྲག་ཡོད་ཚུལ་ཅི་དགར་སྨྲ་ཡང་།མང་མས་ཁས་ལེན་པའི་དཔང་རྟགས་འདོན་རྒྱུ་མེད་ཚེ།དེ་ནི་རང་སྣང་སྤྲོ་བྱེད་ཙམ་ལས་ཅི་ཡང་མིན་ལ་གཞན་གྱིས་ཀྱང་ཁས་ལེན་བྱེད་མི་སྲིད།བྱེད་སྟངས་དེས་གཟབ་བརླིང་བརྟན་གསུམ་དགོས་པའི་རིག་གཞུང་ཞིབ་འཇུག་གི་རྣམ་འགྱུར་དང་གོམས་གཤིས་ལ་ཤུགས་རྐྱེན་ངན་པ་བཟོས་ཏེ།ང་ཚོའི་རིག་གཞུང་ཞིབ་འཇུག་དེ་སར་འབབ་མི་ཐུབ་པའི་བར་སྣང་གི་སྐྱེད་མོས་ཚལ་དུ་མི་འགྱུར་བའི་ངེས་པ་མེད་ལ།ཐ་ན་མི་རིགས་ཤིག་གི་གཤིས་ཀ་དེ་ལུའུ་ཞུན་གྱི་སྒྲུང་གཏམ་ནང་གི་ཨ་ལྟ་བུར་སྒྱུར་བའི་ཉེན་ཁའང་ཡོད་དོ།།གོང་དུ་ཞུས་ཟིན་པ་བཞིན་བོད་ཀྱི་ལོ་རྒྱུས་གླེང་བའི་གཏམ་གྱི་རྩོམ་པ་པོས་བདེན་པ་བདེན་ཐུབ་ཡོང་བར་མཐའ་གཅིག་ཏུ་བརྩོན་པ་བསྐྱེད་ཡོད་པ་ཀུན་ལ་གསལ་ཆ་ཡོད་པས་མང་དུ་ཞུ་མ་དགོས་ལ།དེབ་འདི་དུས་རབས་སྔོན་མའི་ལོ་རབས་བརྒྱད་ཅུ་པར་དུས་དེབ་ཏུ་བཀོད་པ་ནས་སྤྱི་ལོ་བར་ཏེ།མི་ལོ་སུམ་ཅུར་ཉེ་བའི་རིང་ལ་ལོ་རྒྱུས་ཀྱི་གནད་དོན་མང་པོའི་ཐད་ནས་ཁོང་གིས་བཟོ་བཅོས་ཡང་ཡང་བརྒྱབ་མྱོང་བ་སྟེ།དཔེར་ན་ཁམས་ཀྱི་བེ་རུའི་སྐོར་ལ་ཁོང་གིས་རང་ཉིད་ཀྱི་སྔོན་གྱི་ལྟ་ཚུལ་ལ་ཡོ་བསྲང་ཡང་ནས་ཡང་དུ་གནང་ཞིང་།ས་གནས་དངོས་སུ་ཕེབས་ཏེ་ཆེད་དུ་ཞིབ་འཇུག་གནང་བས་མཚོན།ལོ་རྒྱུས་ཞིབ་འཇུག་གི་རྣམ་འགྱུར་གཟབ་ནན་འདི་འདྲ་ནི་ང་ཚོས་མིག་ལྟོས་སུ་འཛིན་འོས་པ་ཞིག་གོ།